Mette Abildgaard (KF), 2023-04-13:
Hver sommer besøger min familie og jeg den charmerende kystby Henne Strand i Sydvestjylland, da min mands familie har haft sommerhus der igennem mere end et halvt århundrede.
De er både varmere og tryggere for de små størrelser end det brusende Vesterhav.
Men det er jeg ikke sikker på at mine børn kommer til at gøre i fremtiden.
Og hvorfor så det?
Jo, fordi indsøerne er blevet testet for PFAS-indhold, og desværre er grænseværdierne overskredet.
Styrelsen for Patientsikkerhed vurderer ikke, at det medfører en akut sundhedsrisiko at bade der, men de fraråder det alligevel ud fra et forsigtighedshensyn, særlig for udsatte grupper, børn og gravide.
Jeg tror ikke, der er nogen, der har lyst til at tage chancer på deres børns vegne.
I Thyborøn blev borgere advaret imod at spise hjemmedyrkede grønsager efter fund af høje koncentrationer af PFAS.
I Nordsjælland gjaldt det fisk fanget i Mølleåen, Furesø og Vejlesø, også på grund af PFAS.
PFAS er jo en samlet betegnelse for de her flourholdige stoffer, som har været anvendt i Danmark siden 1950’erne.
De bliver kaldt evighedskemikalierne, og det gør de ikke uden grund, for de er tæt på umulige at nedbryde, både i kroppen og i naturen.
Ja, så sker der jo det åbenlyse, at stofferne hober sig op, og det giver desværre en forøget risiko for kræft, risiko for dårligere immunforsvar, øget abortrisiko, dårligere fertilitet og flere andre dårligdomme.
PFAS findes og anvendes overalt.
For nylig blev det sågar fundet i økologiske æg.
Det er i regnvandet, det er i flyverdragten, det er i hårlakken, og det er i alt muligt.
Det kan sågar være i den tandtråd, vi kører mellem tænderne, uden at der er krav om, at det skal stå på emballagen.
Det er svært for helt almindelige forbrugere at gennemskue, om det er i de produkter, man anvender i sin hverdag.
PFAS kan true vores drikkevand.
I Danmark har vi 104 grunde, hvor forureningen er mere end 100 gange over grænseværdien, og vi risikerer med tiden, at PFAS'en ender i vores drikkevand.
Vi Konservative har i vores planer afsat 100 mio. kr., som er det, regionerne har bedt om, til bl.a. at oprense grunde som disse.
Der er rigtig mange organisationer, som bakker op om et nationalt forbud mod PFAS – Forbrugerrådet Tænk, Kræftens Bekæmpelse, Danmarks Naturfredningsforening, Danske Vandværker og mange andre – af hensyn til naturen og af hensyn til vores sundhed.
I Konservative ønsker vi helt grundlæggende, at udgangspunktet for den her type regulering er EU.
Men den proces kan og vil blive meget lang.
Og derfor mener vi, det er rigtigt at gå foran med et nationalt forbud nu, ligesom vi gjorde, dengang vi forbød ftalater i legetøj til børn under 3 år, eller da vi som det første europæiske land i 2010 forbød bisfenol A i sutteflaskerne.
Senere fulgte resten af EU med, heldigvis for det.
I dag er der ingen, der sætter spørgsmålstegn ved, at det var det rigtige at gøre.
Vi skal turde at gå foran; vi skal turde at sætte en retning for resten af EU.
Vi Konservative er også klar til, at Danmark skal gå forrest i den her sag.
Da det her beslutningsforslag blev behandlet i 2015, tilsvarende fremsat af Enhedslisten, bakkede vi ikke op om det i Det Konservative Folkeparti, og det gjorde vi heller ikke, da det blev fremsat siden hen.
Men vi har været – og det er bare for at være helt ærlig – i en lang proces, hvor vi har overvejet for og imod, og hvor der er blevet stillet spørgsmål til ministeriet for også at få afklaret, om det her kan lade sig gøre inden for reglerne i den EU-regulering, der er på området.
Og de svar, der ligger, viser, at det kan vi jo.
Det kan lade sig gøre med nationale tiltag, så længe det holder sig inden for rammerne af det europæiske forbud, der nu er igangsat en proces omkring.
Derfor mener vi, Danmark skal udnytte muligheden for at gå forrest.
Vi ser meget frem til, at regeringen forhåbentlig snart får indkaldt til forhandlinger om en PFAS-handlingsplan.
Der er meget, vi kan gøre, også ud over et nationalt forbud, om end det ville være det mest effektive.
Og vi kommer til at møde op til de forhandlinger og være konstruktive, men også med den bevidsthed, at vi undervejs i processen hele tiden vil blive klogere.
For det var ministeren jo ganske rigtigt inde på, altså at der hele tiden tilgår os ny viden på det her område.
Men den viden, vi allerede har i dag, er tilstrækkelig til, at vi ikke kan sidde den her fare overhørig.
Derfor bakker vi i Det Konservative Folkeparti op om beslutningsforslaget.